Jong man verongeluk enkele meter van huisJaco van Wyk het Sondagaand naby sy ouerhuis verongeluk. (Foto: Verskaf) Die 18-jarige Jaco van Wyk was Sondagaand maar 300 meter van sy ouerhuis op Middelburg, Mpumalanga, toe hy beheer oor sy BMW 1200 cc-motorfiets verloor het. Sy ma, Karien, vermoed dat haar seun dadelik dood is. Die Van Wyk-gesin het Saterdag van ŉ hengelkompetisie in Gqeberha (Port Elizabeth) teruggekeer waar Jaco se 14-jarige sussie, Kayla, deelgeneem het. Jaco was self ŉ tophengelaar en het Protea-kleure in dié sport verwerf. Van Wyk sê haar seun het Sondag ŉ draai by sy vriendin gaan maak en was op pad terug huis toe, toe die ongeluk omstreeks 19:00 plaasgevind het. “Ek het met hom gepraat en hy het gesê hy is nou op pad. Toe hy ŉ bietjie lank vat het ek sy vriendin gebel, wat hom gebel het. Iemand anders het Jaco se foon geantwoord en gesê hy was in ŉ ongeluk. Jaco van Wyk was ’n tophengelaar. (Foto: Verskaf) “Sy het ons laat weet en ons is na die toneel. Ons het nie in dié stadium geweet hy is dood nie.” Van Wyk verduidelik dat die dorp se krag ten tyde van die ongeluk af was. Dit was boonop reënerig. “Ons vermoed dat hy beheer oor sy motorfiets verloor of dalk gegly het en die randsteen getref het. Ons vermoed hy is op slag dood.” Sy sê haar enigste seun was haar hart se punt. “Hy het sy lewe geniet. Hy was ’n pragtige omgee-kind en ŉ bok vir sports. “Hengel was sy lewe en hy het sy hengelkennis met almal gedeel. Hy het só ŉ groot indruk op soveel mense gemaak – dit is net wonderlik.” Jaco was ook as veldgids opgelei en het tuisonderrig ontvang. Hy het ten tyde van sy dood saam met sy pa, André, by Roseleigh-begrafnisdienste op die dorp gewerk. Hy laat sy ouers en twee sussies, Kayla en Annecke (15), agter. ŉ Roudiens word Vrydag in die Corpus Christi-gemeente op Middelburg gehou.